b'\n_START_ARTICLE_\nD\xc5\xbeizja\n_START_PARAGRAPH_\nD\xc5\xbeizja (arabsko \xd8\xac\xd8\xb2\xd9\x8a\xd8\xa9\xe2\x80\x8e DIN \xc7\xa7izyah, IPA d\xca\x92izja, osmansko tur\xc5\xa1ko cizye) je bil davek (glavarina), ki so ga morali po islamskem \xc5\xa1eriatskem pravu enkrat letno pla\xc4\x8dati zdravi nemuslimanski mo\xc5\xa1ki dr\xc5\xbeavljani (kristjani in Judje), sposobni za opravljanje voja\xc5\xa1ke slu\xc5\xbebe. Starej\xc5\xa1i dr\xc5\xbeavljani, \xc5\xbeenske, otroci, invalidi in mo\xc5\xa1ki, za katere so veljale dolo\xc4\x8dene izjeme, davka niso pla\xc4\x8devali. V Al Andaluzu, na primer, je davek zna\xc5\xa1al en dinar letno._NEWLINE_Za muslimanske vladarje je d\xc5\xbeizja pomenila materialni dokaz, da se nemuslimani podrejajo dr\xc5\xbeavi in njenim zakonom, "kot so se podrejali in pla\xc4\x8devali davke v prej\xc5\xa1njih re\xc5\xbeimih". V zameno so lahko nemoteno prakticirali svojo vero, u\xc5\xbeivali delno notranjo avtonomijo in imeli dr\xc5\xbeavno za\xc5\xa1\xc4\x8dito pred zunanjim agresorjem, ker so bili izvzeti iz slu\xc5\xbeenja voja\xc5\xa1kega roka in zakata, ki sta bila za muslimanske dr\xc5\xbeavljane obvezna.'